
Text rozhodnutia
Súd: Krajský súd Trnava Spisová značka: 9Co/292/2010 Identifikačné číslo súdneho spisu: 2108210906 Dátum vydania rozhodnutia: 25. 08. 2011 Meno a priezvisko sudcu, VSÚ: JUDr. Mária Klepancová ECLI: ECLI:SK:KSTT:2011:2108210906.2 Uznesenie Krajský súd v Trnave v právnej veci navrhovateľky: T. N., bytom P. XXX, zastúpená advokátom JUDr. Marošom Prosmanom, Trnava, Koniarekova 4, proti odporcovi: Fakultná nemocnica Trnava, Andreja Žarnova 11, Trnava, IČO: 00 610 381, zastúpený advokátkou JUDr. Darinou Kurňavovou, Trnava, Kapitulská 5, o náhradu škody a náhradu nemajetkovej ujmy, na odvolanie odporcu proti uzneseniu Okresného súdu Trnava sp. zn. 36C/77/2008-209 zo dňa 3. augusta 2010 takto r o z h o d o l : Odvolací súd napadnuté uznesenie súdu prvého stupňa z r u š u j e a vec mu v r a c i a na ďalšie konanie. o d ô v o d n e n i e : Napadnutým uznesením súd prvého stupňa uložil odporcovi povinnosť v lehote 10 dní zaplatiť súdny poplatok za odvolanie vo výške 583 eur. Zároveň ho poučil, že ak sa poplatok v určenej lehote nezaplatí, bude ho súd vymáhať. V zákonnej lehote proti tomuto uzneseniu súdu prvého stupňa podal odvolanie odporca. Navrhoval, aby napadnuté uznesenie bolo zmenené tak, že súd prizná odporcovi oslobodenie od súdnych poplatkov. V odôvodnení svojho odvolania uviedol, že podľa jeho názoru sú dané zákonné dôvody pre oslobodenie od súdneho poplatku za odvolanie. Odporca je štátnou príspevkovou organizáciou v pôsobnosti Ministerstva zdravotníctva SR, ktorá hospodári s majetkom štátu. Zo zdrojov verejného zdravotného poistenia a pohľadávok štátu z titulu nájmu majetku štátu iným zdravotníckym zariadeniam hradí odporca všetky svoje náklady na zabezpečovanie zdravotnej starostlivosti. Disponibilné zdroje v nedostatočnej miere pokrývajú nevyhnutné finančné náklady nemocnice. Poukazoval pritom na ustanovenie § 4 ods. 1 písm. d) zák. č. 71/1992 Zb. o súdnych poplatkoch. Návrh na oslobodenie odôvodňoval aj nepriaznivou finančnou situáciou štátneho zdravotníckeho zariadenia, do ktorej sa odporca dostal z objektívnych dôvodov. Ekonomickú situáciu preukazoval výkazom ziskov a strát k 31.12.2009, z ktorého je zrejmé, že straty prevyšujú zisk. Podľa názoru odporcu skutkový stav zakladá dôvod pre oslobodenie od platenia súdneho poplatku podľa § 138 ods. 1 O.s.p. Krajský súd ako súd odvolací, po zistení, že odvolanie bolo podané včas, oprávnenou osobou - účastníkom konania, proti rozhodnutiu, proti ktorému bol tento opravný prostriedok prípustný, preskúmal vec podľa ustanovenia § 212 ods. 1 a 2 O.s.p., prejednal podľa ustanovenia § 214 ods. 2 O.s.p. bez nariadenia pojednávania, a dospel k záveru, že rozhodnutie súdu prvého stupňa je potrebné zrušiť. Senát odvolacieho súdu rozhodol pomerom hlasov 3:0 (§ 3 ods. 9 veta tretia z.č. 757/2004 Z.z.). Poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ alebo dovolateľ (§ 5 ods. 1 písm. a) z.č. 71/1992 Zb.). V odvolacom konaní je poplatníkom ten, kto podal odvolanie, pri dovolaní ten, kto podal dovolanie (§ 2 ods. 4 veta prvá z.č. 71/1992 Zb.). Odporca podal odvolanie proti rozsudku súdu prvého stupňa, z toho dôvodu je poplatníkom podľa citovaných ustanovení. Odporca poukázal na ustanovenie § 4 ods. 1 písm. d/ z.č. 71/1992 Zb. s tým, že by mal byť oslobodený od platenia súdneho poplatku podľa tohto ustanovenia - ide o zákonné vecné oslobodenie. Odporca mal pravdepodobne na mysli ustan. § 4 ods. 1 písm. c/ z.č. 71/1992 Zb. Od poplatku je oslobodené súdne konanie vo veciach c) zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu a poskytovania zdravotnej starostlivosti (§ 4 ods. 1 písm. c/ z.č. 71/1992 Zb.). Zdravotná starostlivosť je súbor pracovných činností, ktoré vykonávajú zdravotnícki pracovníci, vrátane poskytovania liekov, zdravotníckych pomôcok a dietetických potravín s cieľom predĺženia života fyzickej osoby, zvýšenia kvality jej života a zdravého vývoja budúcich generácií; zdravotná starostlivosť zahŕňa prevenciu, dispenzarizáciu, diagnostiku, liečbu, biomedicínsky výskum, ošetrovateľskú starostlivosť a pôrodnú asistenciu. Zdravotnú starostlivosť a služby súvisiace s poskytovaním zdravotnej starostlivosti poskytuje poskytovateľ zdravotnej starostlivosti a zdravotnícki pracovníci za podmienok ustanovených zákonom č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve. Podľa zákona č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti sa zdravotná starostlivosť poskytuje ako ambulantná starostlivosť všeobecná a špecializovaná, ústavná starostlivosť a lekárenská starostlivosť. V konaní nejde o prípad, ktorý uvádza citované ustan. § 4 ods. 1 písm. c/ z.č. 71/1992 Zb. Odporca teda nie je v tomto konaní oslobodený od platenia súdnych poplatkov zo zákona. V odvolaní zároveň odporca žiada o oslobodenie od platenia súdnych poplatkov podľa § 138 ods. 1 O.s.p. K tejto žiadosti však nepredložil žiadne listinné dôkazy. Predpokladom oslobodenia od súdnych poplatkov sú jednak pomery účastníka, jednak skutočnosť, že nejde o svojvoľné alebo zrejme bezúspešné uplatňovanie alebo bránenie práva. Pre rozhodovanie o návrhu na oslobodenie od súdnych poplatkov súd musí posudzovať splnenie vyššie uvedených podmienok. Ak uplatňovanie alebo bránenie práva nie je ani svojvoľné ani zrejme bezúspešné, umožňuje zákonné ustanovenie vyhovieť žiadosti o oslobodenie od súdnych poplatkov pod podmienkou, že to odôvodňujú pomery účastníka. Bezpochyby musí ísť o pomery majetkové, ktoré majú základ v okolnostiach, ktoré nie sú dočasnej alebo prechodnej povahy. Tieto okolnosti musia odôvodňovať záver, že ako poplatník celkom alebo sčasti nemôže splniť poplatkovú povinnosť, alebo že jej splnenie nemožno spravodlivo žiadať. Odporca nepredložil žiadne dôkazy na jeho tvrdenia, súd prvého stupňa nevenoval pozornosť žiadosti odporcu o oslobodenie od súdnych poplatkov a nevyžiadal od neho listinné dôkazy. Odvolací súd nemohol posúdiť túto žiadosť odporcu a prípadne o nej rozhodnúť. S poukazom na uvedené odvolací súd napadnuté uznesenie súdu prvého stupňa zrušil a vec mu vrátil na ďalšie konanie (§ 221 ods. 1 a 2 O.s.p.) V ďalšom konaní súd prvého stupňa vyzve odporcu na predloženie dôkazov na jeho tvrdenia o nemožnosti zaplatiť vyrúbený súdny poplatok. O žiadosti odporcu opätovne rozhodne. Poučenie: Toto uznesenie nemožno napadnúť odvolaním.

